આ વિલફુલ ડિફૉલ્ટરની વ્યાખ્યા મુજબ માલ્યા સહિત આપણા દેશમાં વિલફુલ ડિફૉલ્ટરોની યાદી ઘણી લાંબી છે, પરંતુ આ યાદીમાંનાં નામો જોઈને સવાલ થાય કે આ લોકોને વરસો સુધી છૂટે હાથે અને વધુપડતા ઉદાર ભાવ સાથે ધિરાણ આપતી રહેલી બૅન્કો અને એના ઉચ્ચ અધિકારીઓ વિલફુલ વિક્ટિમ ન કહેવાય? જેમને ખબર પડતી જાય છે કે આ માણસ કેટલાય સમયથી બૅન્કોને નાણાં પરત કરી રહ્યો નથી, તેના બિઝનેસની હાલત કફોડી છે, આ માણસ નાણાં ઉડાવી-વેડફી રહ્યો છે, એનો દુરુપયોગ કરી રહ્યો છે, એ નાણાંથી ઐયાશી કરી રહ્યો છે એમ છતાં તેની સામે આકરાં પગલાં લેવાને બદલે તેને નાણાં આપતી રહેલી બૅન્કો પણ જવાબદાર ન ગણાય? એ પણ માત્ર એક બૅન્ક જ નહીં, સંંખ્યાબંધ (આશરે ૧૭) બૅન્કો તેને નાણાં આપતી રહી હતી. વિજય માલ્યાના નામે બૅન્કોનું ૯૦૦૦ કરોડ રૂપિયાનું ઉઠમણું બોલાય છે. આ ઉપરાંત તેણે પોતાના કર્મચારીઓને પગાર ન ચૂકવ્યો એ રકમ અને અન્ય સોદા કર્યા હશે એ જુદા.